รัฐบาลไทย-ข่าวทำเนียบรัฐบาล-พม. แถลงผลงานโครงการเงินอุดหนุนเพื่อการเลี้ยงดูเด็กแรกเกิดปี 62 และภารกิจศูนย์ช่วยเหลือสังคม สายด่วน 1300 และ สธค. เตรียมจัดงาน CSR DAY
วันศุกร์ที่ 23 สิงหาคม 2562
พม. แถลงผลงานโครงการเงินอุดหนุนเพื่อการเลี้ยงดูเด็กแรกเกิดปี 62 และภารกิจศูนย์ช่วยเหลือสังคม สายด่วน 1300 และ สธค. เตรียมจัดงาน CSR DAY
พม. แถลงผลงานโครงการเงินอุดหนุนเพื่อการเลี้ยงดูเด็กแรกเกิดปี 62 และภารกิจศูนย์ช่วยเหลือสังคม สายด่วน 1300 และ สธค. เตรียมจัดงาน “CSR DAY : ส่งเสริมความรู้ สู่ความรับผิดชอบต่อสังคมของชาว สธค.”
วันนี้ (23 ส.ค. 62) เวลา 13.00 น. ที่บริเวณโถงชั้น 1 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นางสุภัชชา สุทธิพล รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) ในฐานะโฆษกกระทรวงการพัฒนาสังคมและความมั่นคงของมนุษย์ เป็นประธานในการแถลงข่าวการดําเนินงานตามภารกิจสําคัญ ดังนี้ 1) ผลงานและแนวทางการดําเนินงานโครงการเงินอุดหนุนเพื่อการเลี้ยงดูเด็กแรกเกิด ปี 2562 โดยนางเทพวัลย์ ภรณวลัย รองอธิบดีกรมกิจการเด็กและเยาวชน 2) ผลงานและแนวทางการดําเนินงานของศูนย์ช่วยเหลือสังคม สายด่วน 1300 โดย นางสาวดรุณี มนัสวานิช ผู้อํานวยการศูนย์ช่วยเหลือสังคม และ 3) สํานักงานธนานุเคราะห์เตรียมจัดโครงการ “CSR Day : ส่งเสริมความรู้สู่ความรับผิดชอบต่อสังคมของชาว สธค.” โดย นายโสภณ ตันประคองสุข รองผู้อํานวยการสํานักงานธนานุเคราะห์
นางเทพวัลย์ กล่าวว่า นโยบายโครงการเงินอุดหนุนเพื่อการเลี้ยงดูเด็กแรกเกิด เป็นนโยบายที่สําคัญระดับชาติของรัฐบาล เพื่อแก้ปัญหาความยากจนและลดความเหลื่อมล้ําของสังคม โดยคณะรัฐมนตรี ได้มีมติเมื่อวันที่ 26 มีนาคม 2562 เห็นชอบขยายระยะเวลาให้เงินอุดหนุนเพื่อการเลี้ยงดูเด็กตั้งแต่แรกเกิด รายละ 600 บาท ต่อเดือน ตั้งแต่แรกเกิด – 6 ปี และขยายฐานรายได้ของกลุ่มเป้าหมายที่สมาชิกในครัวเรือนมีรายได้เฉลี่ยไม่เกิน 100,000 บาท ต่อคนต่อปี โดยเริ่มตั้งแต่ปีงบประมาณ 2562 กระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) ได้ประกาศใช้ระเบียบกรมกิจการเด็กและเยาวชน ว่าด้วยการจ่ายเงินอุดหนุนเพื่อการเลี้ยงดูเด็กแรกเกิด พ.ศ. 2562 เมื่อวันที่ 2 สิงหาคม 2562 และจัดทําคู่มือการปฏิบัติงานโครงการเงินอุดหนุนเพื่อการเลี้ยงดูเด็กแรกเกิด ตามมติคณะรัฐมนตรีเป็นที่เรียบร้อยแล้ว ซึ่งสามารถดาวน์โหลดได้จากเว็บไซต์ csg.dcy.go.th โดยผ่านการประชุมปรึกษาหารือ และวิพากษ์แบบมีส่วนร่วมของผู้ปฏิบัติงานจากหน่วยงานที่เกี่ยวข้อง รวมทั้งได้มีการประชุมหารือระดับนโยบายระหว่างปลัดกระทรวงการพัฒนาสังคมและความมั่นคงของมนุษย์ ผู้แทนจากกระทรวงมหาดไทย ผู้แทนกระทรวงสาธารณสุข และผู้แทนกรุงเทพมหานคร ซึ่งมีความเห็นชอบร่วมกันแล้ว
นางเทพวัลย์ กล่าวต่อว่า สําหรับคุณสมบัติของเด็กที่มีสิทธิรับโครงการฯ ดังกล่าว ได้แก่ เด็กที่เกิดตั้งแต่วันที่ 1 ตุลาคม 2558 เป็นต้นไป จนมีอายุครบ 6 ปี มีสัญชาติไทย อาศัยอยู่กับผู้ปกครองที่มีรายได้น้อย และไม่อยู่ในสถานสงเคราะห์ของ หน่วยงานของรัฐ หรือเอกชน และคุณสมบัติของผู้ปกครองที่มีสิทธิยื่นคําร้องขอลงทะเบียน ได้แก่ บิดา มารดา หรือบุคคลอื่นที่มี สัญชาติไทย อาศัยอยู่ในครัวเรือนที่มีรายได้น้อย (มีรายได้ครัวเรือนเฉลี่ยไม่เกิน 100,000 บาท ต่อคน ต่อปี) เป็นผู้เลี้ยงดูเด็ก และเด็กแรกเกิดพักอาศัยรวมอยู่ด้วย ในกรณีที่แม่ของเด็กเป็นคนพิการ ได้รับสวัสดิการเบี้ยความพิการ จะยังมีสิทธิได้รับเงินอุดหนุนจากโครงการฯ เนื่องจากการให้เงินอุดหนุนเด็กตั้งแต่แรกเกิด - 6 ปี เป็นการให้เงินแก่เด็กแรกเกิดโดยผ่านทางผู้ปกครองที่ดูแลเด็กแรกเกิด เพื่อให้เด็กได้รับการเลี้ยงดูให้มีพัฒนาการสมวัย ทั้งนี้ ผู้ที่ประสงค์จะเข้าร่วมโครงการฯ สําหรับพื้นที่กรุงเทพมหานคร สามารถลงทะเบียนได้ที่สํานักงานเขต สําหรับเมืองพัทยา สามารถลงทะเบียนได้ที่ศาลาว่าการเมืองพัทยา และในส่วนภูมิภาค สามารถลงทะเบียนได้ที่องค์การบริหารส่วนตําบล หรือเทศบาล ซึ่งผู้มีสิทธิสามารถรับเงินโดยวิธีการที่ทางกรมบัญชีกลางจะโอนเงินเข้าบัญชีธนาคารตามที่แจ้งไว้ในแบบคําร้องขอลงทะเบียน (แบบ ดร.01) ในบัญชีออมทรัพย์ธนาคารกรุงไทย บัญชีเงินฝากเผื่อเรียกธนาคารออมสิน บัญชีเงินฝากออมทรัพย์ธนาคารเพื่อการเกษตรและสหกรณ์การเกษตร อย่างใดอย่างหนึ่ง เท่านั้น กรณีจ่ายเป็นเงินสด จะพิจารณาเป็นรายกรณี ทั้งนี้ สามารถสอบถามข้อมูลเพิ่มเติมได้ที่ ศูนย์ปฏิบัติการโครงการเงินอุดหนุนเพื่อการเลี้ยงดูเด็กแรกเกิด เบอร์โทรศัพท์ 0 2651 6534 หรือ 0 2651 6920 หรือ 0 2651 6902 หรือ 0 2255 5850 - 7 ต่อ 121 หรือ 122 หรือ 123 หรือ 147 หรือ 152 หรือ ศูนย์ช่วยเหลือสังคม โทร. 1300 ตลอด 24 ชั่วโมง
นางดรุณี กล่าวว่า กระทรวง พม. มีภารกิจในการยกระดับคุณภาพระบบการคุ้มครองสังคมให้ครอบคลุมอย่างทั่วถึง ดําเนินงานตามนโยบายรัฐบาลในการลดความเหลื่อมล้ําของสังคม และการสร้างโอกาสให้ประชาชนกลุ่มเป้าหมายสามารถเข้าถึงบริการสวัสดิการทางสังคมที่มีประสิทธิภาพรวดเร็วทั่วถึง จึงได้มีการจัดตั้ง “ศูนย์ช่วยเหลือสังคม” เพื่อเป็นศูนย์กลางการให้คําแนะนําปรึกษารับเรื่องราวร้องทุกข์แก่ผู้ประสบปัญหาสังคมอย่างครอบคลุมทุกพื้นที่โดยไม่เลือกปฏิบัติซึ่งมีเจ้าหน้าที่ให้คําแนะนําปรึกษาและนักสังคมสงเคราะห์วิชาชีพปฏิบัติงานและให้บริการตลอด 24 ชั่วโมง ในการช่วยเหลือประสานส่งต่อ รวมทั้งมีการช่วยเหลือเชิงรุกโดยมีหน่วยเคลื่อนที่เร็ว (Mobile Team) ลงพื้นที่ช่วยเหลือผู้ประสบปัญหาสังคมในภาวะวิกฤตเน้นกระบวนการในการให้การสงเคราะห์ช่วยเหลือคุ้มครองสวัสดิภาพแก่ประชาชนผู้ประสบปัญหาภายใต้ระบบเชื่อมโยงกับหน่วยปฏิบัติระดับกรมในกระทรวง และหน่วยงานภายนอกที่เกี่ยวข้อง เพื่อให้ผู้ประสบปัญหาพ้นภาวะวิกฤตและคืนสู่สังคมได้อย่างปกติสุขต่อไป การดําเนินงานของ “ศูนย์ช่วยเหลือสังคม” ในช่วงที่ผ่านมา ให้ความช่วยเหลือคุ้มครองกลุ่มเป้าหมายทางสังคม ได้แก่ เด็ก เยาวชน สตรี ผู้สูงอายุ คนพิการ และผู้ด้อยโอกาส ใน 10 ประเด็นปัญหาสังคมเร่งด่วน คือ ปัญหาด้านเด็กและเยาวชน ปัญหาความรุนแรงในครอบครัว ปัญหาผู้สูงอายุ ปัญหาคนพิการ ปัญหาการตั้งครรภ์ไม่พร้อม ปัญหาการค้ามนุษย์ ปัญหาบุคคลเร่ร่อน/ไร้ที่พึ่ง ปัญหาบุคคลขอทาน ปัญหาบุคคลสูญหาย และปัญหายาเสพติด โดยวางแผนการดําเนินการให้การช่วยเหลือ และเสนอทางเลือกในการแก้ไขปัญหาตามกระบวนการทางสังคมสงเคราะห์ สําหรับปีงบประมาณ 2562 (1 ต.ค. 61 – 21 ส.ค. 62) มีผู้ใช้บริการ จํานวน 107,262 ราย เฉลี่ย 330 รายต่อวัน ส่วนใหญ่เป็นการสอบถามเกี่ยวกับสวัสดิการเงินอุดหนุนเพื่อการเลี้ยงดูเด็กแรกเกิด และประเด็นปัญหาสังคมที่รับแจ้งสูงสุด ได้แก่ 1) ปัญหาความรุนแรงในครอบครัว 2) ปัญหาครอบครัวยากจน 3) ที่อยู่อาศัย เป็นต้น ทั้งนี้ หากพบเห็นผู้ประสบปัญหาสังคม สามารถแจ้งศูนย์ช่วยเหลือสังคม ผ่านช่องทางการติดต่อโทรศัพท์สายด่วน 1300 สื่อสังคมออนไลน์ (Social Media) และติดต่อด้วยตนเอง (walk in) ที่ศูนย์ช่วยเหลือสังคม กระทรวง พม. สะพานขาว กรุงเทพฯ สําหรับคนไทยในต่างประเทศสามารถส่ง SMS หมายเลข +66 99 130 1300 เบอร์เดียวทั่วโลก
นายโสภณ กล่าวว่า เนื่องด้วย สํานักงานธนานุเคราะห์ (สธค.) ซึ่งเป็นหน่วยงานรัฐวิสาหกิจ ในสังกัดกรมพัฒนาสังคมและสวัสดิการ (พส.) กระทรวงการพัฒนาสังคมและความมั่นคงของมนุษย์ (พม.) ทําหน้าที่เป็นกลไกในการจัดสวัสดิการสังคมเพื่อช่วยเหลือประชาชนที่ประสบปัญหาความเดือดร้อนทางการเงิน โดยมีวัตถุประสงค์ที่สําคัญเพื่อรับจํานําในอัตราดอกเบี้ยต่ํา และตรึงระดับอัตราดอกเบี้ยไม่ให้โรงรับจํานําเอกชนเรียกค่าบริการสูงกว่าที่กฎหมายกําหนด เตรียมจัดนิทรรศการเกี่ยวกับโครงการ “CSR DAY : ส่งเสริมความรู้ สู่ความรับผิดชอบต่อสังคมของชาว สธค.” และพิธีมอบทุนการศึกษาแก่บุตรผู้มีรายได้น้อย โดยมีวัตถุประสงค์เพื่อการสร้างความตระหนักรู้ ปลูกฝังจิตสํานึกให้กลุ่มเป้าหมาย ซึ่งประกอบด้วยพนักงานสํานักงานธนานุเคราะห์ในเรื่องของการแสดงความรับผิดชอบต่อสังคม มีจิตสํานึกรักองค์กร เสริมสร้างการมีส่วนร่วมในการเป็นส่วนหนึ่งขององค์กร พร้อมทั้งสร้างความรู้ความเข้าใจให้มีส่วนร่วมสร้างเป็นวัฒนธรรมองคก์รที่ดี มีความเป็นเลิศทุกๆ ด้าน เพื่อนําพาองค์กรสู่ความยั่งยืน ซึ่งกําหนดจัดขึ้นในวันที่ 28 สิงหาคม 2562 ณ ห้องประชุมชั้น 2 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ โดยมีนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธี รวมทั้งมีการจัดนิทรรศการผลงานการทํากิจกรรม CSR ของ สธค. ในปีที่ผ่านมา ทั้งนี้ ขอเชิญชวนสื่อมวลชนเข้าร่วมงานและรับชมนิทรรศการโครงการ CSR ของ สธค. ต่างๆ ในวันที่ 28 สิงหาคมนี้